KLASA: P-477/23

URBROJ: 711-02-01/02-2024-8

Zagreb, 18. rujna 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Darje Pavličić, OIB:** **…………….., upraviteljice Zaklade vojne solidarnosti,** pokrenutom po službenoj dužnosti na radnom sastanku 26. ožujka 2024. g. pod KLASA: P-477/23, URBROJ:711-02-01/02-2024-03, na 60. sjednici održanoj 18. rujna 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznica Darja Pavličić, upraviteljica Zaklade vojne solidarnosti, počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Darji Pavličić izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznica Darja Pavličić nije do 31. siječnja 2023. podnijela imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 26. ožujka 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznicu obaviješću KLASA:P-477/23, URBROJ:711-02-01/02-2024-03. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica se na predmetnu obavijest očitovala navodeći da je podnijela sve imovinske kartice koje je bila u obvezi podnijeti od kada je stupila na dužnost upraviteljice Zaklade vojne solidarnosti dana 01. svibnja 2022.g. te da su iste odobrene. Nadalje, a nakon poziva na sjednicu, obveznica je dodatno istaknula kako na mjestu upraviteljice Zaklade vojne solidarnosti volontira uz svoj redoviti posao načelnice Sektora za razvoj i upravljanje ljudskim potencijalima u Ministarstvu obrane te da je Zaklada osnovana s ciljem pružanja pomoći pripadnicima Oružanih snaga Republike Hrvatske i djelatnicima Ministarstva obrane te članovima njihove obitelji u teškim obiteljskim i narušenim socioekonomskim situacijama. Obveznica ističe kako ne ostvaruje nikakvu naknadu rad u Zakladi, a prilikom službenih putovanja vezano za Zakladu ne ostvaruje pravo na dnevnice već se one uplaćuju na račun Zaklade. Ističe kako zakašnjelo podnošenje imovinske kartice nije ni u kom slučaju namjerno već se prvi puta susreće sa obvezom podnošenja imovinske kartice i uslijed vrlo zahtjevne dvije dužnosti, jednostavno se dogodio propust koji je po saznanju ispravila.

U tijeku postupka Povjerenstvo je utvrdilo da obveznica Darja Pavličić dužnost upraviteljice Zaklade vojne solidarnosti, u smislu ZSSI-a, obnaša od 01. svibnja 2022.g. te da je s obzirom na navedeno sukladno čl. 3. st. 1. točki 44. ZSSI-a dužna postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznica nije do 31. siječnja 2023.g. podnijela imovinsku karticu za 2022.g. kao i da je navedenu imovinsku podnijela naknadno 14. prosinca 2023.g.

 Takvim svojim propustom u pravovremenom postupanju obveznica je počinila povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obveznici protiv koje se do sada nisu izricane sankcije od strane Povjerenstva kao i da je, iako sa zakašnjenjem, obveznica podnijela godišnju imovinsku karticu za 2022.g. Povjerenstvo stoga smatra opravdanim obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Darja Pavličić, osobnom dostavom

2. Objava na mrežnim stranicama Povjerenstva nakon uredne dostave obveznici

2. Pismohrana